
	UTFYLLENDE BESTEMMELSER FOR TILSETTING I STIPENDIATSTILLINGER

VED UNIVERSITETET I TROMSØ

	Godkjent av: Universitetsstyret i møte 17.12.98 i sak S 168/98 og endret i møte 10.06.99 i sak S 80/99                                          



Bestemmelsene gjelder fra 1.1.99

Disse bestemmelser utfyller "Personalreglement for tjenestemenn i undervisnings- og forskerstillinger samt stipendiatstillinger ved Universitetet i Tromsø" stadfestet av Arbeids- og administrasjonsdepartementet 17.02.99 og Retningslinjer for tilsetting i stilling som stipendiat ved universiteter og høgskoler, fastsatt av Kultur- og vitenskapsdepartementet 17.2.86.

Med “enhet” forstås i dette reglement avdelinger
 og enheter
 under universitetsstyret.

§ 1 Kunngjøring/betenkning (Personalreglementet § 3 og 4)
1.
Ledige stillinger kunngjøres i samsvar med personalreglementets bestemmelser.

Potensielle søkere skal på forespørsel få betenkning for stillingen samt informasjon om hvordan søknaden skal utformes. I kunngjøringsteksten tas følgende standardformulering inn:

Retningslinjer for utforming av søknad samt betenkning for stillingen fås ved henvendelse til: (Den enhet hvor stillingen tilhører)

2. Det skal utarbeides en betenkning for stillingen.

Fakultets-/høgskolestyret, eventuelt eget tilsettingsorgan, fastsetter betenkning og kunngjøringstekst etter tilråding fra innstillende organ.

Når forslag til betenkning for en ledig stilling skal utarbeides, skal faggruppen ta hensyn til den plass kvinneforskningsperspektivet bør ha i betenkningen. Ønske om kvinneperspektiv i forskningen skal tas inn i betenkningen dersom slik forskning er aktuell men ikke allerede representert innen fagfeltet, jf styrevedtak S 178/98 av 26.11.92. Dersom det anses som ikke nødvendig å ha med noe om kvinneperspektiv i betenkningen, bør grunnen til dette oppgis. Begrunnelsen bør følge saken.

Innstillende organ skal sende forslag til betenkning/kunngjøringstekst til enhetens likestillingsombud til orientering.

3. Betenkningen bør inneholde følgende momenter:

- 
hvilken stilling som er ledig,

-
tilsettingsperiode og pliktarbeid, herunder også mulighet for avkorting av stipendiatperioden,

- 
hvilken enhet og fagavdeling stillingen er tilknyttet,

- 
beskrivelse av enhet/fagavdeling: organisatorisk oppbygning, personaloversikt, faglig profil, undervisningsoppgaver,

- 
stillingens fagkrets samt mulighet for doktorgradsveiledning,

- 
hva slags pliktarbeid stipendiaten vil bli pålagt,

- 
kvalifikasjonskrav,

- 
lønns- og pensjonsvilkår, herunder eventuelle rekrutteringstiltak,

- 
opplysninger om bedømmelse, innstilling og tilsetting, herunder også opplysning om eventuell kjønnskvotering/øremerking,             

- 
opplysninger om innlevering av søknad og arbeider, herunder tidsfrister.

Følgende standardavsnitt skal alltid være med:

Stipendiatperioden skal benyttes til forskerutdanning og skal normalt resultere i en doktorgrad. Ved søknad om tilsetting skal/kan det legges fram faglig begrunnet forslag til et doktorgradsprosjekt. For den enkelte stipendiat skal det fortrinnsvis innen tiltredelse, senest 6 måneder etter tiltredelse, utarbeides en plan for hvordan stipendiatperioden skal gjennomføres både med hensyn til forskningsprosjekt og annen forskeropplæring. Planen skal navngi hvem som har faglig veiledningsplikt.

Vedkommende enhet bestemmer selv om forslag til doktorgradsprosjekt skal kreves i søknaden, eller om prosjektforslag kan foreligge men ikke skal være et krav. Avsnittet over tilpasses i samsvar med det valg som gjøres.

Søkerne vil bli vurdert av en sakkyndig komité. Ved bedømmelsen vil hovedvekten bli lagt på søkerens potensiale for forskning slik dette framgår av 

- hovedfagsoppgaven eller tilsvarende,

- eventuelle andre vitenskapelige arbeider og

- eventuell prosjektbeskrivelse. 

I tillegg tas det hensyn til yrkespraksis og annen virksomhet av betydning for gjennomføring av doktorgradsstudiet og til eventuelle pedagogiske kvalifikasjoner. Erfaring fra administrativt og organisatorisk arbeid betraktes som positivt. Opplysninger og materiale som det skal tas hensyn til i bedømmelsen leveres innen fastsatt frist.

Stillingen kunngjøres med moderat kjønnskvotering. Følgende standardavsnitt skal alltid være med, jf Særavtale om personalpolitiske retningslinjer pkt. 3.1:

Universitetet i Tromsø ønsker å rekruttere kvinner til forskning. Dersom to eller flere søkere blir funnet tilnærmet likeverdig kvalifisert vil Universitetet stille kvinner foran menn.

I tilfelle øremerking av stilling, skal dette stå i betenkningen/utlysingsteksten i stedet for avsnittet om moderat kjønnskvotering, jf universitets- og høgskoleloven § 30, nr 3:

I det forskermiljø denne stillingen tilhører, er kvinner/menn sterkt underrepresentert. Universitetet ser det som viktig å rekruttere kvinner/menn til dette miljø, og stillingen kan derfor bare søkes av kvinner/menn.

4. Personalavdelingen kan utarbeide retningsgivende maler for utforming av betenkning.

§ 2 Søknaden

Det må skrives egen søknad for hver stilling det søkes på. Søknaden innleveres i 5  eksemplarer.
Søknaden må inneholde alle opplysninger og alt materiale som det skal tas hensyn til ved bedømmelsen. Eventuelle referanser oppgis.

Søknaden bør inneholde utførlige opplysninger om:

- 
personalia

- 
utdannelse og eksamensresultater

-
annen faglig virksomhet

- 
tidligere stillinger/yrkesutøvelse

- 
pedagogiske kvalifikasjoner

- 
formidlings- og populariseringsinnsats

- 
administrativ erfaring

- 
eventuell annen virksomhet som søkeren tillegger betydning.

Det leveres rettkjente kopier av vitnemål og attester, ikke originaler.

Søknaden må inneholde et faglig begrunnet forslag til doktorgradsprosjekt dersom det i betenkning/kunngjøringen er stilt slikt krav. Prosjektforslaget vil i så fall være en del av bedømmelsesgrunnlaget. Det er i alle tilfeller positivt om søkeren legger fram forslag til doktorgradsprosjekt.

Søkeren må videre sende inn en liste i 5 eksemplarer over eventuelle arbeider i kronologisk rekkefølge. Fortegnelsen bør inneholde følgende opplysninger om hvert arbeid:

· forfatter(e), arbeidets tittel

· for artikler: tidsskriftets navn og volum, artikkelens første og siste sidetall, årstall

- 
for bøker eller andre selvstendige publikasjoner skal det angis forlag, trykkested, år og sidetall.

Søknad må sendes elektronisk på søknadsskjema som ligger på www.jobbnord.no 

I tillegg sendes søknad med CV, bekreftede kopier og vitnemål og attester og liste over arbeider innen søknadsfristens utløp i 5 eksemplarer til:

Universitetet i Tromsø

9037 TROMSØ

Eventuelle arbeider - publiserte eller upubliserte - som søkeren ønsker det skal bli tatt hensyn til ved bedømmelsen må innleveres i 3 eksemplarer og være ordnet i 3 komplette sett. Arbeidene sendes innen søknadsfristens utløp direkte til vedkommende avdeling/enhet.

§ 3 Bedømmelse (Personalreglementet § 5)

1.
En sakkyndig komité skal ha bedømt søkernes kvalifikasjoner.

Bedømmelseskomité oppnevnes av tilsettingsorganet ved den aktuelle enhet. Fakultets-/høgskolestyret kan delegere denne myndigheten til innstillende organ.

Komiteen skal bestå av minst 2 personer med minst førsteamanuensiskompetanse. Så langt som mulig bør komitemedlemmene ha veiledningserfaring på doktorgradsnivå.

Begge kjønn skal være representert, jf universitets- og høgskoleloven § 30, nr 4, 2. setning.

Det må ikke kunne reises inhabilitetsinnsigelser mot komiteen, jf forvaltningsloven § 6. Et komitemedlem bør ikke ha hatt vesentlig samarbeid med en søker.

En av de oppnevnte medlemmene i bedømmelseskomiteen fungerer som leder. Vedkommende får til oppgave å koordinere komiteens arbeid og sørge for dens framdrift. Det kan også oppnevnes en egen administrerende leder for komiteen. Denne deltar ikke i bedømmelsen. Leder/administrerende leder bør ha tilknytning til Universitetet i Tromsø.

Søkerne skal underrettes om hvem som er oppnevnt og om de frister som gjelder.

Bedømmelseskomiteens sammensetning skal sendes enhetens likestillingsombud til orientering.
Dersom det bare melder seg en søker som nylig er blitt funnet kompetent for en tilsvarende stilling, kan en vise til den eksisterende bedømmelsen. ”Nylig” vil normalt være i løpet av de siste 2 år, jf KUFs reglement for opprykk til professor § 6.

2.
Komiteens mandat er å foreta en vurdering av søkernes kvalifikasjoner på faglig grunnlag. Komiteen skal ikke uttale seg i spørsmål om likestilling, fortrinnsrett eller lignende.

På bakgrunn av betenkning og kunngjøringstekst, skal bedømmelseskomiteen utforme et begrunnet forlag til innstilling og rangering. Bedømmelsen bør normalt foreligge innen 2 måneder, beregnet fra det tidspunkt komiteen har mottatt all nødvendig dokumentasjon. Dersom det er nødvendig å oversitte tidsfristene skal søkerne få melding om dette.

Komiteen skal vanligvis avgi felles uttalelse.

I bedømmelsen skal det gis en oversikt over den enkelte søkers utdanning, yrkespraksis, pedagogiske kvalifikasjoner og eventuell annen virksomhet. Søkerens hovedfagsarbeid og eventuelle andre vitenskapelige arbeider beskrives. Eventuell annen meriterende virksomhet omtales. I samsvar med betenkningens/kunngjøringens krav, omtales søkerens foreslåtte prosjekt. Det vurderes om adekvat veiledning kan gis. Det konkluderes med om søkeren er - eller ikke er - kompetent for den utlyste stilling.

Bedømmelseskomiteen gir en begrunnet redegjørelse for hvilke søkere som er kvalifisert for tilsetting i stillingen. Dersom det er tilstrekkelig mange kvalifiserte søkere, skal komiteen rangere minimum 3 personer. Dersom to eller flere søkere finnes tilnærmet likeverdig kvalifisert skal disse sidestilles i rangeringen. "Tilnærmet likeverdig kvalifisert" skal i denne sammenheng gis en vid fortolkning.

Er det dissenser i komiteen, skal disse begrunnes, og følge med bedømmelsen i den videre saksbehandlingen.

Søkerne gis anledning til å uttale seg om bedømmelsen innen fastsatt frist, normalt 14 dager etter utsending. 

Likestillingsombudet i enheten gis tilsvarende frist for å uttale seg.

§ 4 Bedømmelseskriterier/kvalifikasjonskrav (Personalreglementet § 5)

Den som tilsettes, må ha eksamen av høyere grad eller dokumentere kompetanse på tilsvarende nivå. Den som tilsettes, må tilfredsstille kravene for opptak til et doktorgradsstudium.
 

Ved tilsetting i stipendiatstillinger ved UiTø skal alder ikke være diskvalifiserende for slik tilsetting. Alder skal legges til grunn som ett av flere vurderingskriterier.

Ved bedømmelsen skal hovedvekten legges på søkerens potensiale for å gjennomføre en forskerutdanning. Hovedvekten bli lagt på søkerens potensiale for forskning slik dette framgår av 

- hovedfagsoppgaven eller tilsvarende,

- eventuelle andre vitenskapelige arbeider og

- eventuell prosjektbeskrivelse. 

I tillegg tas det hensyn til yrkespraksis og annen virksomhet av betydning for gjennomføring av doktorgradsstudiet og til eventuelle pedagogiske kvalifikasjoner. Erfaring fra administrativt og organisatorisk arbeid betraktes som positivt. 
Det tas også hensyn til søkerens eventuelle pedagogiske kvalifikasjoner, herunder pedagogisk utdanning, undervisningserfaring, erfaring fra popularisering samt erfaring/utdanning fra andre typer formidling. Erfaring fra administrativt og organisatorisk arbeid kan også tillegges vekt. 

§ 5 Intervju/prøveforelesning (Personalreglementet § 5)

Etter forslag fra bedømmelseskomiteen eller på eget initiativ kan enhetene innkalle søkere til personlig konferanse/intervju. Enheten fastsetter hvem som skal forestå intervjuene. Resultatet av samtalene skal nedtegnes og følger saken videre.

§ 6 Innstilling (Personalreglementet § 6 og 7)

1.
Innstillingsutvalg
 for vedkommende fakultet/NFH foretar innstilling.

2.
På grunnlag av kravene til stillingen og etter en samlet vurdering av søknadene, bedømmelsen og personlige egenskaper, fremmer innstillingsorganet en skriftlig begrunnet innstilling til tilsettingsorganet.

Er det flere kvalifiserte søkere til en stilling, skal vanligvis minst tre søkere innstilles i prioritert rekkefølge.

Innstillingsmyndigheten skal anvende moderat kjønnskvotering. Med moderat kjønnskvotering menes her at dersom to eller flere søkeres kvalifikasjoner er funnet tilnærmet likeverdige, skal kvinner stilles foran menn. "Tilnærmet likeverdig" skal i denne sammenheng gis en vid fortolkning.

Dersom innstillingsmyndigheten ønsker å fravike bedømmelseskomiteens tilråding, skal dette begrunnes særskilt.

Et eventuelt mindretall innen innstillingsmyndigheten skal avgi sin egen begrunnede innstilling. Innstillingen sendes likestillingsombudet ved enheten til orientering.
§ 7 Tilsetting (Personalreglementet § 8)

Fakultets-/høgskolestyret, eventuelt eget tilsettingsorgan, foretar tilsetting. Tilsettingsmyndigheten skal anvende moderat kjønnskvotering. 

Tilsettingsorganet kan bestemme at tilsettingen skal skje med en prøvetid på 6 måneder, jf universitets- og høgskoleloven § 30, nr 6, i samsvar med tjenestemannslovens § 8. Prøvetid benyttes når en tjenestemann tilsettes i ny stillingskategori, ved ny enhet eller når andre grunner tilsier det.

Vedtak om tilsetting sendes likestillingsombudet ved enheten til orientering.
§ 8 Tilsettingsvilkår m.m.

1. Tilsetting i stipendiatstilling har forskerutdanning som hovedmål. Det forutsettes at stipendiaten tilknyttes den organiserte forskerutdanningen.

2. Normal tilsettingsperiode er 4 år med 25 % gjennomsnittlig pliktarbeid pr. år. Tid til forskerutdanning skal være 3 år
. For eksternt finansierte stillinger der oppdragsgiver bare finansierer 3 år (forskerutdanningstiden), kan det tilsettes for 3 år uten pliktarbeid.

Pliktarbeid tildeles i samsvar med eget reglement, jf vedtak i sak S 12/97 Felles retningslinjer for stipendiatenes pliktarbeid.

3. I særlige tilfeller kan det gjøres avtale om andre tilsettingsperioder enn 4 år med 25 % pliktarbeid, samt gjennomføring av forskerutdanningen i deltidsstilling. Tilsettingsperioden fastsettes slik at det blir 3 år til forskerutdanning, likevel ikke mer enn 6 år. Det kan avtales kortere tid enn 3 år til forskerutdanning, dersom planen for forskerutdanningen kan gjennomføres innenfor den avtalte tid. 

Avtaler etter dette punkt skal normalt inngås i forbindelse med tilsettingen, og godkjennes av tilsettingsmyndigheten.

4. Tidligere tilsettinger som forskningsstipendiat eller i annen tilsvarende rekrutteringsstilling medregnes i stipendiattiden, slik at samlet tid til forskerutdanning blir 3 år.

5. Flest mulig bør få anledning til å gjennomgå en forskerutdanning. Søkere som allerede har oppnådd en doktorgrad eller har tilsvarende kompetanse, skal derfor ikke tilsettes i stipendiatstilling, selv om doktorgraden er tatt utenfor stipendets fagfelt. 

6. Søknad om utvidelse av stipendiattiden og permisjon kan innvilges av tilsettingsmyndigheten i samsvar med bestemmelsene i Retningslinjer for tilsetting i stilling som stipendiat ved universiteter og høgskoler, jf Rundskriv V 7/86 og V 18/86 fra KUF.

7.
Ved permisjon eller annen tidsbegrenset ledighet i stipendiatstilling, tilsettes ikke vikar som stipendiat.

� Pr 1.1.1998 er dette  Fakultetene og NFH, jf dep. godkjenning av 17.02.97.


� Pr 1.1.1998 er dette UNIKOM, Tromsø Museum - Universitetsmuseet, Universitetsbiblioteket og Senter for samiske studier, jf dep. godkjenning av 17.02.98 .


� Se felles reglement for gradene dr. art., dr. juris., dr. med., dr. polit., dr. psychol. og dr. scient ved UiTø, med utfyllende regler for hver enkelt grad, fastsatt i styret 5.6.97 med utfyllende bestemmelser fastsatt i styret 28.5.98 og gjort gjeldende fra 1.1.99.


� Vedtatt i sak S 13/98 Innstillingsorgan ved fakultetene/NFH, 26.02.98.


� Jf Kgl. res. 26.4.96, vedlegg 3.

